钦定古今图书集成/方舆汇编/边裔典/第139卷 > 孝养国
## 钦定古今图书集成/方舆汇编/边裔典/第139卷 > 孝养国

冀州之西二万里，有孝养之国。其俗人年三百岁而
织茅为衣，即《尚书》“岛夷卉服”之类也。死葬之中野，百
鸟衔土为坟，群兽为之掘穴，不封不树。有亲死者，克
木为影，事之如生。其俗骁勇，能啮金石。其舌杪方而
本小，手搏千钧，以爪画地，则洪泉涌流。善养禽兽，入
海取虬龙，育于圜室，以充祭祀。昔黄帝伐蚩尢，除诸
凶害，独表此处为孝养之乡，万国莫不钦仰，故舜封
为“孝让之国。”舜受尧禅，其国执玉帛来朝，特加宾礼，
异于馀戎狄也。爰及鸟兽昆虫，以应阴阳。至亿万之
年，山一轮，海一竭，鱼蛟陆居，有赤鸟如鹏，以翼覆蛟
鱼之上，蛟以尾叩天求雨，鱼吸日之光，冥然则暗如
薄蚀矣。众星与雨偕坠，舜乃祷海岳之灵，万国称圣，
德之所洽，群祥咸至矣。